สกัดดาวรุ่ง
เรื่องอลวน คนอลเวง เรื่องนี้เกิดขึ้นเมื่อวันที่ 22 ส.ค.ที่ผ่านมานี่เอง กรรมาธิการการเงิน การธนาคาร สภาผู้แทนฯ เชิญ ดร.ประสาร ไตรรัตน์วรกุล ผู้ว่าการแบงก์ชาติ ไปซักถามเรื่องทุนสำรองทางการระหว่างประเทศ ที่รัฐบาลตั้งหน้าตั้งตาจะขุดเอาสมบัติชาติก้อนนี้ไปใช้ให้ได้
1 ก.ย. 2555

เรื่องอลวน คนอลเวง เรื่องนี้เกิดขึ้นเมื่อวันที่ 22 ส.ค.ที่ผ่านมานี่เอง กรรมาธิการการเงิน การธนาคาร สภาผู้แทนฯ เชิญ ดร.ประสาร ไตรรัตน์วรกุล ผู้ว่าการแบงก์ชาติ ไปซักถามเรื่องทุนสำรองทางการระหว่างประเทศ ที่รัฐบาลตั้งหน้าตั้งตาจะขุดเอาสมบัติชาติก้อนนี้ไปใช้ให้ได้ 
วันนั้น ประธานที่ประชุมคงอดนอน เลยปล่อยให้ สว.คำนูณ สิทธิสมาน วันแมนโชว์ซักถามผู้ว่าแบงก์ชาติซะสะอาดใสกิ๊ง เรื่องของการบริหารนโยบายการเงิน ทุนสำรอง และนโยบายอินเฟรชัน ทาร์เก็ตติง รวมทั้งขอดูหนังสือจากไอเอ็มเอฟอีกด้วย 
ดร.ประสาร ผู้ที่ตอบคำถามแบบไม่เคยเหน็ดไม่เคยเหนื่อย ก็ตอบไปเรื่อยว่าทุนสำรองนั้น มีความสำคัญต่อประเทศชาติยังไง ทำให้นักข่าวที่เข้าไปสังเกตการณ์ง่วงเหงาหาวนอนไปตามๆ กัน
แล้วจู่ๆ ก็มีการเชิญสื่อออกจากห้อง เพราะกรรมาธิการขอซักถามเรื่องลับ นักข่าวหูผึ่ง ตาโต ว่านี่มันเรื่องไรกันเหรอ สำคัญขนาดไม่ให้ฟัง พอนักข่าวออกไป กรรมาธิการก็ซักถามต่อเรื่องบทบาทและหน้าที่ของประธานแบงก์ชาติ ว่า มีสิทธิที่จะแต่งตั้งโยกย้ายรองผู้ว่าการแบงก์ชาติได้ไหม เพราะได้ยินข่าวว่าประธานโกร่งจะหาคนนอกเข้ามาทำงานในแบงก์ชาติ 
ดร.ประสาร ก็กางกฎหมายแบงก์ชาติ อ่านจ๊อบของท่านประธานให้ฟัง และบอกว่าไม่รู้เรื่องท่านประธานจะตั้งคนนอก ไม่ได้ยินเลย
แต่ว่าเป้าไม่ได้อยู่ตรงนี้ สักพักก็มีคนทะลุกลางปล้องออกมาถามว่า ได้ยินข่าวว่าจะมีการตั้ง ไพบูลย์ กิตติศรีกังวาล ผู้ช่วยผู้ว่าการแบงก์ชาติ ขึ้นเป็นรองผู้ว่าฯ ใช่ไหม 
ดร.ประสาร บอกว่า ยังไม่มีการหารือกัน ว่าแล้วก็มีเสียงคอมเมนต์ว่า ผู้ช่วยไพบูลย์เป็นตัวละครสำคัญที่ทำให้แบงก์ชาติเสียหายเมื่อครั้งที่สู้ค่าเงินบาทตอนวิกฤตต้มยำกุ้ง จะเหมาะสมให้ขึ้นมานั่นตำแหน่งนี้ได้ยังไง 
สปาย 008 แอบไปเกาะเพดานฟังแล้วรู้สึกคันหูพิกล เพราะตัวละครเอกที่เกี่ยวกับตอนลอยค่าเงิน ไล่มาตั้งกะ วิจิตร สุพินิจชัยวัฒน์ วิบูลย์สวัสดิ์ โอฬาร ไชยประวัติ ท่านผู้มีเกียรติเหล่านี้ ก็ทำงานให้กับรัฐบาลอยู่นี่นา หลายมาตรฐานอีกแล้ว ฮ่า ฮ่า ฮ่า
แต่สุดท้าย ทุกฝ่ายก็แฮปปี้เมื่อผลการแต่งตั้งรองผู้ว่าการฯ ออกมา คือ 2 สาว “ทองอุไร ลิ้มปิติ และผ่องเพ็ญ เรืองวีรยุทธ” ไร้ชื่อของไพบูลย์อย่างที่เก็งๆ กันไว้